白居易
履道新居二十韵
履道坊西角，官河曲北头。林园四邻好，风景一家秋。
门闭深沈树，池通浅沮沟。拔青松直上，铺碧水平流。
篱菊黄金合，窗筠绿玉稠。疑连紫阳洞，似到白蘋洲。
僧至多同宿，宾来辄少留。岂无诗引兴，兼有酒销忧。
移榻临平岸，携茶上小舟。果穿闻鸟啄，萍破见鱼游。
地与尘相远，人将境共幽。泛潭菱点镜，沉浦月生钩。
厨晓烟孤起，庭寒雨半收。老饥初爱粥，瘦冷早披裘。
洛下招新隐，秦中忘旧游。辞章留凤阁，班籍寄龙楼。
病惬官曹静，闲惭俸禄优。琴书中有得，衣食外何求。
济世才无取，谋身智不周。应须共心语，万事一时休。